Sklep X Ips 496/2007
Datum: 2007-10-10T02:00:00.000+02:00
ecli: ECLI:SI:VSRS:2007:X.IPS.496.2007
opravilna_stevilka_ii_stopnje: Sodba UPRS U 2404/2006
sodisce: Vrhovno sodišče
oddelek: Upravni oddelek
podrocje: UPRAVNI SPOR
institut: ZUS-1 - postulacijska sposobnost - opravljen pravniški državni izpit - dovoljenost revizije - zavrženje revizije

## Jedro

Ker je revident vložil revizijo sam in ni izkazal, da ima opravljen pravniški državni izpit, revizija ni dovoljena (2. odstavek 374. člena ZPP).

## Izrek

Revizija se zavrže.

## Obrazložitev

V obravnavanem primeru je revident dne 21.5.2007 zoper sodbo sodišča prve stopnje, št. U 2404/2006-14 z dne 4.4.2007, vložil revizijo. Ker je revizijo vložil sam in ob vložitvi revizije ni predložil dokazila o tem, da so za vložitev revizije izpolnjeni pogoji po določbi 2. odstavka 22. člena Zakona o upravnem sporu ( ZUS-1, Uradni list RS, št. 105/2006), ga je sodišče pozvalo, da v roku 15 dni predloži dokazilo o opravljenem pravniškem državnem izpitu ter ga opozorilo na posledice, če revizije v tem roku ne bo dopolnil. Revident je v zvezi z navedenim pozivom, predložil pooblastilo, s katerim je dne 13.9.2007 za zastopanje pred sodišči pooblastil odvetnico.

Revizija ni dovoljena.

Revizija je izredno pravno sredstvo za katero ZUS-1 in Zakon o pravdnem postopku (ZPP - UPB3, Uradni list RS, št. 73/2007), ki se na podlagi 1. odstavka 22. člena ZUS-1 primerno uporablja za vprašanja postopka, ki niso urejena v ZUS-1, predpisujeta pogoje, kdaj, kako ter kdo sme to izredno pravno sredstvo vložiti. ZUS-1 v 2. odstavku 22. člena ZUS-1 določa, da se v postopku v upravnem sporu ne uporablja 3. odstavek 86. člena ZPP, ter da v postopku z izrednimi pravnimi sredstvi lahko stranka opravlja dejanja v postopku samo po pooblaščencu, ki ima opravljen pravniški izpit. Po določbi 1. odstavka 86. člena ZPP smejo stranke opravljati pravdna dejanja osebno ali po pooblaščencu, vendar le, če ima stranka ali njen zakoniti zastopnik opravljen pravniški državni izpit (4. odstavek 86. člena ZPP).

Revident, ki je osebno vložil revizijo, ne zatrjuje, da ima opravljen pravniški državni izpit niti na poziv sodišča ni predložil potrdila o tem. Na podlagi poziva sodišča je sicer predložil pooblastilo, dano odvetnici dne 13.9.2007 (po preteku roka za vložitev revizije), vendar to pooblastilo za obravnavano zadevo ni relevantno, saj revizije ni vložila odvetnica, niti tega revident ne zatrjuje. Ker je torej revident vložil revizijo sam in ni izkazal, da ima opravljen pravniški državni izpit, revizija ni dovoljena (2. odstavek 374. člena ZPP). Zato jo je revizijsko sodišče na podlagi 89. člena ZUS-1 zavrglo.